3 voor ná moord op konstabel | Netwerk24
3 voor ná moord op konstabel
Deur Ischke de Jager 09 Februarie 2018 17:10
Drie mans het Vrydag vlugtig in die landdroshof in Klerksdorp in verband met die moord op Armand Wagner, ’n jong plaaslike konstabel, verskyn.
Armand Wagner (23). Foto: Verskaf
Wagner (23) se lyk is Maandagaand langs ’n pad in Roosheuwel, Klerksdorp, met verskeie steekwonde aangetref.
Hy het sowat drie jaar vir die misdaadintelligensie-afdeling in Klerksdorp gewerk.
Die beskuldigdes, Leecon Mabika (26), Proud Phiri (36) en Sifiso Mcala (24), is Dinsdag in Alexandra in Johannesburg in verband met sy moord in hegtenis geneem. Hulle sal tot hul volgende hofverskyning op 15 Februarie in aanhouding bly.
Die polisie het intussen ook op Wagner se Volkswagen Polo beslag gelê, sê lt.kol. Adéle Myburgh, ’n polisiewoordvoerder.
Wagner was sy ma, Annelize Wagner (45), se enigste kind en hy het saam met haar en sy ouma, Liesbet Smith (70), in Leeudoringstad, Noordwes, gewoon.
Meer oor: Hof | Konstabel
3 in arres ná konstabel se lyk langs pad gekry is